ངའི་སློབ་མ་ཁཱ་ཋི་ལེན་ཧྥུ་སེ་་དང་ངེད་གཉིས་ཀྱིས་ཞིབ་འཇུག་གྲུབ་འབྲས་སུ་དངོས་དོན་གལ་ཆེན་ཞིག་རྙེད་བྱུང་བ་ནི།སྐད་རིགས་མི་འདྲ་བས་ཤན་སྟོབས་བྱས་པའི་བྱ་བའི་བརྗོད་སྟངས་མི་འདྲ་བ་དེ་དག་གིས།བྱ་བ་མཐོང་མཁན་གྱི་དྲན་པ་ལ་ཤན་ཤུགས་མི་འདྲ་བ་བཟོ་སྲིད་པ་དེ་རེད།༢༠༡༠ལོར་བཀྲམ་ཟིན་པའི་ཞིབ་འཇུག་ཞིག་ཏུ།ངེད་གཉིས་ཀྱིས་ཨིན་སྐད།སི་ཕཱན་སྐད།ཉི་ཧོང་སྐད་སྨྲ་མཁན་ལ་བརྙན་འཕྲིན་དུམ་བུ་གསུམ་ལྟ་རུ་བཅུག་པ་ཡིན།བརྙན་དུམ་གཅིག་གི་ནང་དོན་ནི་ཕུ་ལྒང་འགད་པ་དང་།གཅིག་གི་ནང་དུ་བྱ་སྒོང་བཅག་པ་།གཅིག་གི་ནང་དུ་ཆུ་འཕྱོ་བར་བྱེད་པ་སོགས་ཡིན།བྱ་བ་འདི་དག་རེ་རེ་བཞིན་དམིགས་ནས་སྒྲུབ་པའི་བྱེད་པ་པོ་ཞིག་དང་མ་དམིགས་ཀྱང་དབང་གིས་བྱས་པའི་བྱེད་པ་པོ་ཞིག་བཅས་མི་གཉིས་ཀྱིས་སོ་སོར་བྱས་ཡོད།དེ་ལྟར་བརྙན་ཐུང་བལྟས་རྗེས།ངེད་གཉིས་ཀྱིས་ཁོ་ཚོ་ལ་སྔོན་བསྒྲགས་མ་བྱས་པའི་དྲན་པའི་ཉམས་ཚོད་ཅིག་བླངས་པ་ཡིན་ལ།ཁོ་ཚོར་བརྙན་འཕྲིན་ནང་དུ་མི་གང་གིས་བྱ་བ་གང་ཞིག་བྱས་ཡོད་པ་རང་དང་སྐད་རིགས་མཐུན་པའི་མི་གཞན་ཞིག་ལ་རྒྱུད་འགྲེལ་བྱེད་དུ་བཅུག་པ་ཡིན།དེ་རྗེས་ངེད་གཉིས་ཀྱིས་ཚོ་གཉིས་ཀའི་དྲན་པ་བརྟག་ནས་དབྱེ་ཞིབ་བྱེད་སྐབས།བརྗོད་མཁན་གྱི་དྲན་པ་དེ་ཉན་པ་པོའི་དྲན་པ་ལ་ཇི་ལྟར་བཞིབས་ཡོད་པ་གསལ་བོ་མཐོང་ཐུབ་པར་བྱུང་སྟེ།སྐད་རིགས་གསུམ་པོའི་སྨྲ་མཁན་གྱིས་དམིགས་སུ་སྒྲུབ་པའི་དོན་དེ་གསལ་བོར་བློར་བཟུང་ཡོད་དེ།མ་དམིགས་ཀྱང་བྱུང་བའི་དོན་ལ་འཕྲད་སྐབས།སི་ཕཱན་སྐད་དང་ཉི་ཧོང་སྐད་སྨྲ་མཁན་ཚོའི་དྲན་པ་ནི་ཨིན་སྐད་སྨྲ་མཁན་གྱི་དྲན་པ་ལས་ཅུང་ཞན་པ་རེད།དེ་འདྲ་ཆགས་པའི་རྒྱུ་མཚན་ནི་ཁོ་ཚོའི་སོ་སོའི་སྐད་རིགས་ཀྱི་བྱ་བ་ཞིག་འགྲེལ་བརྗོད་བྱེད་སྐབས་ཚིག་གི་སྡེབ་སྦྱོར་ཁ་ཁ་ཡིན་པ་མ་ཟད།བརྗོད་སྟངས་མི་འདྲ་བའི་འོག་ནས་དྲན་པའི་གནད་འཛིན་ས་ཡང་མི་འདྲ་བར་འགྱུར་འགྲོ་བ་ཡིན་ནོ།།།།